User:ShegawMarie/Sample page

ከቢቡኝ፣ ከስናን፣ ከዋብር፣ ከጮቄ፣ ከደጋዳሞት በዋብር በኩል፣ ከአባዳሞ፣ ከዕርባብና ጠለዛሞ፣ ከኮረብታና ከመሓል ጮቄ በዚኽ በረዶና ጮቄ ላይ ወደ ደብረ-ማርቆስ ሕዝቡ የሚሔደው በእግር ነበር። የጠነከረ አንድ ጀንበር ይፈጅበታል፤ ያልጠነከረ በየቦታው የሽፍታ ሲሣይ ይኾናል፤ በዕንግድነት አድሮ ማርቆስ ይገባል። የፍርድ ቤት ጉዳዩን ጨርሶ በሣምንቱ ወደ ቀዬው ይመለሳል። ታማሚ፣ ነፍሰ-ጡር እዚሁ ጮቄ ላይ ወይም ቤቱ ይሞታል። በሰው ሸክም በአልጋ (ለመሔድ ገንዘብ ሲፈለግ፣ ሰው ሲፈለግ፣ ሲወሠን የሚወስደው ቀን እንዳለ ኾኖ) ብዙዎች ሕይወታቸውን አጡ።

ይኽንን የተመለከተው፣ ነፍሰ-ጡር ልቡን የነካቺው፣ ሕዝቡ ያሳዘነው፣ እርሱም ከቢቡኝ በዚኽ ጮቄ በረዶ ላይ ደብረ-ማርቆስ የተመላለሰው ማሬ ቢሻው መንገድ ለማሠራት ወሠነ። በጣዕመ-ላይ እስከ ደምበጫ በእግሩ ለዓመታት ተመላልሷል። በደጋዳሞት- አዴት ላይ በእግሩ ወደ ባሕርዳር ተመላልሷል። በሽግግር መንግሥቱ ዓድዋ ድረስ በመሔድ ለሽግግር መንግሥቱ ፕሬዚደንት መለስ ዜናዊና ምክር ቤታቸው እየቀለደ፣ እየሳቀ፣ እየተቆጣ፣ እያለቀሰ፣ አካባቢውን አስተዋውቋል። ችግሩን አስረድቷል። እንዲያውም ባንድ መድረክ ላይ “ችግሩን እንዲ’ረዱት መድረክ ላይ እንደ ነፍሰ-ጡር ድራማ ሠርቻለሁ፤ ነፍሰ-ጡር ኾኜ በክትትል ዕጦት ስሞት የሚያሳይ ትወና ሠርቼ ዓሳይቻለሁ” ብሎኛል። ማሬ በክልል ምክር ቤት ዓባል በመኾንም፣ የሕዝብ ወኪልነቱን ተመላልሶ፤ ከሕዝቡ ገንዘብና ጉልበት ሠብስቦ በዚኽ ማንም በማይደፍረው ጮቄ ላይ መንገድ አስጀመረ። የዐማራ ልማት ማኅበር ረድቶ፣ የስናንና የቢቡኝ ሕዝብ ባለቤት ኾኖ ከብዙ ውጣ-ውረድ በኋላ መንገዱ የአባዳሞን፣ የስናንን፣ የጮቄን፣ የዋብርን ተራራና ገደል አልፎ ድጓ ጽዮን ሊገባ ችሏል። ለመጀመሪያ ጊዜ መንገዱ 1989 ዓ.ም ሲመረቅ፤ ለመጀመሪያ ጊዜ ብዙ መኪኖች ወረዳው ሲገቡ የነበረው የሕዝቡ የደስታ ለቅሶ አስታውሳለሁ! የቢቡኝ ሕዝብ ብርሃን ማሬ ቢሻው ይኽ ነው! ቢቡኝ ደረጃውን የጠበቀ የ፪ኛ ደረጃ ት/ቤት በነአቶ ዘውዴ ልየው የተሠራላት በዚኽ መንገድ ምክንያት ነው።

“ቢቡኝ ችግርሽን ለጠቅላይ ሚኒስትሩ ተናግሬልሻለሁ!” ማሬ ቢሻው